Bokskampioen doodgeskiet: Polisiebeampte in hospitaal dood Leighandre (Bay Lee) Jegels. Foto: Nick & Sam Photography/Boxing SA/Facebook Die polisiebeampte wat glo sy vriendin, ŉ Suid-Afrikaanse bokskampioen, doodgeskiet en toe in ŉ botsing betrokke was wat die lewens van twee mense geëis het, is in ŉ hospitaal dood. Sontaga Seisa, woordvoerder van die onafhanklike polisieondersoekdirektoraat (Opod), het bevestig die polisiebeampte verbonde aan die Oos-Londense taktiese reaksiespan het vanoggend in ŉ hospitaal in die stad aan sy beserings beswyk. Die polisiebeampte, wat nie aan diens was ten tyde van die voorvalle nie, het glo Vrydagmiddag sy vriendin, Leighandre (Baby Lee) Jegels (25), in Mdantsane buite Oos-Londen doodgeskiet. Jegels se ma is ook tydens die voorval raakgeskiet en gewond. “Die motief was glo ŉ huishoudelike geskil tussen die paartjie,” het Seisa gesê. Die polisiebeampte het na die skietery van die toneel gevlug toe hy in die Peddie-omgewing in ŉ trompop botsing betrokke was. Volgens berigte is twee mense in die ander motor in die botsing dood. Die polisiebeampte is ook in die botsing beseer en is onder polisiebewaking na ŉ hospitaal geneem. Dr. Malefetsane Peter Ngatane, voorsitter van Boks Suid-Afrika, het gesê Jegels en haar ma, Rita, was onderweg van hul huis in Dawn na ŉ gimnasium in Mdantsane toe die voorval plaasgevind het. Jegels is op die toneel dood verklaar, terwyl haar ma glo verskeie kere geskiet is en volgens Ngatane in ŉ kritieke toestand in ŉ hospitaal in Oos-Londen is. Volgens Ngatane het Jegels vroeër ŉ beskermingsbevel teen die polisiebeampte bekom. Hy het Jegels beskryf as een van die land se suksesvolste vroueboksers. Jegels is in 2016 as Suid-Afrika se junior kampioen in die kapokgewigafdeling gekroon en was later ook die WBA Pan-African junior kapokgewigkampioen. Die polisie se bestuur in die Oos-Kaap het gesê hulle het met skok van die voorval te hore gekom.